«Qırım – Ukrainadır, onı qaytaracaqmız»: Zelenskıy, Ukraina Silâlı Quvetleriniñ Kününen tebrikledi
06 dekabr 2019, 21:31
Ukraina prezidenti Volodımır Zelenskıy, Ukraina Rusiye işğal etken Qırım ve Donbas topraqlarını öz kontroli altına qaytaracaq, dep bildirdi.
İnsanlarımıznı ve topraqlarımıznı mıtlaqa qaytaracaqmız
Bu aqta Volodımır Zelenskıy dekabrniñ 6-nda qayd etilgen Ukraina Silâlı quvetleriniñ Künü munasebetinen çıqarğan video levhasında ayttı.
Ukraina prezidentiniñ qayd etkenine köre, al-azırda Ukraina «beş yıl evelsi olğanından daa küçlüdir».
Zelenskıy ğarbiy kütleviy haber vastaları, hususan Gazeta Wyborcza Poloniya neşirine intervyü berip, Qırımnıñ keleceginen bağlı muzakereler Ukraina-ABD-Rusiye formatında keçirile bile, dep ayttı.
Qırım meselesinde ABD yardım ete bile, dep tüşünem
«Qırım meselesinde ABD yardım ete bile, dep tüşünem. Muzakerelerniñ bu formatında Ukraina, Rusiye, ABD ola bile», – dep qayd etti Zelenskıy.
O, dekabrniñ 9-nda olacaq «normand sammitinde» diger liderlerde böyle formatnıñ ihtimali aqqında sorar, dep bildirdi. Bu imkânsız olsa ise, Ukraina prezidenti Qırımnen bağlı muzakerelerniñ diger formatını belgilemege ister edi.
Zelenskıynıñ aytqanına köre, Qırım meselesi «şimdi bir yerde laf etilmey, Ukraina halqara ortaqlarınıñ yalıñız beyanatları bar».
«Minsk» formatına farqlı qıymet kesmek mümkün, amma bu, eñ azından, muzakere içün bir yer ola. Qırım meselesi soñki beş yıl devamında halqara formatta muzakere etilmegen edi», – dep bildirdi Zelenskıy.
Dekabrniñ 2-nde Rusiye prezidenti Vladimir Putinniñ matbuat kâtibi Dmitriy Peskov, Putin Qırımnıñ aitlik meselesini Ukraina prezidenti Volodımır Zelenskıy ile muzakere etmeycek, dep bildirdi.
«Mında bir cevap olamaz. Qırım meselesiniñ muzakere etilmesi imkânsız. Bu aqta çeşit seviyelerde çoq aytılğan edi», – dep bildire Peskovnıñ aytqanlarını «İnterfaks» Rusiye agentligi.
Ukraina prezidenti Volodımır Zelenskıy Qırım.Aqiqatqa intervyü berip, «Qırım içün «Ştaynmayyer formulası yoq» ve halqara ortaqlar olmasa, yarımadanı işğalden qurtarmaq imkânsız olacaq, dedi.
Qırım.Aqiqat bildirgeni kibi, Qırımtatar Milliy Meclisiniñ reisi Refat Çubarov Zelenskıynı Qırım meselesini dekabrniñ 9-nda «normand formatındaki» körüşüv vaqtında kötermege çağırdı.
Meclis reisi, Ukraina prezidentini «Ukraina topraq bütünliginiñ halqara seviyede tanılğan sıñırlarda, Qırım Muhtar Cumhuriyeti, Aqyar şeeri ve Qara ve Azaq deñizlerinen beraber ğayrıdan tiklenmesini» talap etmesine çağırdı.
«Normand formatındaki» körüşüv dekabrniñ 9-nda Parijde ötkerilmeli. Böyle muzakereler soñki sefer 2016 senesi oktâbr ayında keçirilgen edi.